CELEX: 32012D0767
Language: lt
Date: 1354838400000
Title: 2012/767/ES: 2012 m. gruodžio 7 d. Komisijos įgyvendinimo sprendimas, kuriuo skiriama ES snukio ir nagų ligos etaloninė laboratorija ir panaikinamas Sprendimas 2006/393/EB (pranešta dokumentu Nr. C(2012) 8901)  Tekstas svarbus EEE

11.12.2012   
            
            
               LT
            
            
               Europos Sąjungos oficialusis leidinys
            
            
               L 337/54
            
         KOMISIJOS ĮGYVENDINIMO SPRENDIMAS
   2012 m. gruodžio 7 d.
   kuriuo skiriama ES snukio ir nagų ligos etaloninė laboratorija ir panaikinamas Sprendimas 2006/393/EB
   (pranešta dokumentu Nr. C(2012) 8901)
   (Tekstas svarbus EEE)
   (2012/767/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. rugsėjo 29 d. Tarybos direktyvą 2003/85/EB dėl Bendrijos snukio ir nagų ligos kontrolės priemonių, naikinančią Direktyvą 85/511/EEB, Sprendimus 89/531/EEB bei 91/665/EEB ir iš dalies keičiančią Direktyvą 92/46/EEB (1), ypač į jos 69 straipsnio 1 dalį,
   kadangi:
   
               (1)
            
            
               Direktyva 2003/85/EB nustatytos būtiniausios kontrolės priemonės, kurios turi būti taikomos per snukio ir nagų ligos protrūkį, ir tam tikros prevencinės priemonės, kuriomis siekiama, kad kompetentingos institucijos ir ūkininkai būtų geriau informuoti apie šią ligą ir geriau jai pasirengtų;
            
         
               (2)
            
            
               Direktyvoje 2003/85/EB nustatyta, inter alia, kad turi būti paskirta ES snukio ir nagų ligos etaloninė laboratorija direktyvos XVI priede nustatytoms funkcijoms ir pareigoms vykdyti;
            
         
               (3)
            
            
               glaudžiai bendradarbiaudama su valstybėmis narėmis ir atsižvelgdama į techninės ir mokslinės patirties kriterijus bei personalo patirtį, Komisija surengė konkursą šiai ES etaloninei laboratorijai atrinkti;
            
         
               (4)
            
            
               pasibaigus atrankos procedūrai, Komisijos sprendimu 2006/393/EB (2) penkerių metų laikotarpiui ES snukio ir nagų ligos etalonine laboratorija paskirta konkursą laimėjusi laboratorija Institute for Animal Health, Pirbright Laboratory, kurią remia Biotechnology and Biological Sciences Research Council (BBSRC);
            
         
               (5)
            
            
               be to, Direktyvoje 2003/85/EB nustatyta, kad Komisija, atsižvelgdama į XVI priede nustatytų tokios laboratorijos funkcijų ir pareigų vykdymą, turėtų iš naujo svarstyti ES snukio ir nagų ligos etaloninės laboratorijos skyrimą;
            
         
               (6)
            
            
               Komisijos inicijuotame ir 2011 m. balandžio mėn. baigtame vertinime prieita prie išvados, kad laboratorija Institute for Animal Health, Pirbright Laboratory sėkmingai vykdo visas ES snukio ir nagų ligos etaloninės laboratorijos funkcijas ir pareigas, kaip numatyta Direktyvos 2003/85/EB XVI priede, ir visus ES etaloninių laboratorijų įsipareigojimus, kaip numatyta 2004 m. balandžio 29 d. Europos Parlamento ir Tarybos reglamento (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (3), 32 straipsnio 2 ir 4 dalyse;
            
         
               (7)
            
            
               todėl šios laboratorijos paskyrimas ES snukio ir nagų ligos etalonine laboratorija turėtų būti pratęstas neribotam laikotarpiui;
            
         
               (8)
            
            
               be to, Jungtinė Karalystė Komisijai oficialiai pranešė, kad dabar Institute for Animal Health, Pirbright Laboratory vadinama Pirbright Institute;
            
         
               (9)
            
            
               kad nenutrūktų ES snukio ir nagų ligos etaloninės laboratorijos veikla, šiame sprendime numatytos priemonės turėtų būti taikomos atgaline data, t. y. nuo 2011 m. birželio 7 d.;
            
         
               (10)
            
            
               todėl dėl Sąjungos teisės aktų aiškumo ir nuoseklumo, Sprendimas 2006/393/EB turėtų būti panaikintas ir pakeistas šiuo sprendimu;
            
         
               (11)
            
            
               šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   1.   Jungtinės Karalystės laboratorija Pirbright Institute of the Biotechnology and Biological Sciences Research Council (BBSRC) skiriama ES snukio ir nagų ligos etalonine laboratorija.
   2.   Su 1 dalyje nurodytos ES etaloninės laboratorijos funkcijomis ir pareigomis susijusios taisyklės nustatytos Direktyvos 2003/85/EB XVI priede.
   2 straipsnis
   Sprendimas 2006/393/EB panaikinamas.
   Nuorodos į panaikintą sprendimą laikomos nuorodomis į šį sprendimą.
   3 straipsnis
   Šis sprendimas taikomas nuo 2011 m. birželio 7 d.
   4 straipsnis
   Šis sprendimas skirtas valstybėms narėms.
   
      Priimta Briuselyje 2012 m. gruodžio 7 d.
      
         
            Komisijos vardu
         
         Tonio BORG
         
            Komisijos narys
         
      
   
   
      (1)  OL L 306, 2003 11 22, p. 1.
   
      (2)  OL L 152, 2006 6 7, p. 31.
   
      (3)  OL L 165, 2004 4 30, p. 1.